સૌથી વસમી સ્થિતિ રાધાજીની થઇ. તે તો જાણે જીવતી લાશ બની ગયાં. નારદજી તે ક્ષણે ગોકુળમાં પર્ધાયા. તે ફરતા ફરતા નંદજીના નેસ તરફ ગયા ત્યાં તો યમુના તરફથી એક ભયંકર શોરબકોર સંભળાવા લાગ્યો. નારદજી નંદ યશોદાને સાંત્વન આપવાનું પડતું મૂકી દોડ્યા યમુનાજીનાં તટ તરફ શું થયું તે સાંભળવા પૃચ્છા કરે તે પહેલાં કોઇ બોલ્યું રાધા જમુનાજીમાં પડ્યાં. લોકોએ તેમને બચાવ્યાં, રાધાજીને ભાન આવતાં બોલ્યાં ક્યાં છે કાનો ?’ રાધાજીને ભાનમાં આવેલા જોઇ નારદજી બોલ્યાં, “રાધા મને ઓળખ્યો ? હું બ્રહ્મદેવનો પુત્ર નારદ.” રાધાજી જાણે ત્રીજી જ દુનિયામાં હોય તેમ નારદજી સામે જોઇ ફિકું, માંદલું સ્મિત કરી નારદજીને ફાટી આંખે જોઇ પૂછે છે, ‘કોણ નારદ ?’ તમે શ્રીકૃષ્ણને જોયા ? પેલો અક્રુર તેમને તેડી ગયો છે. ક્યાં છે મારા શ્રીકૃષ્ણ. શ્રીકૃષ્ણ, શ્રીકૃષ્ણ, શ્રીકૃષ્ણ, ત્રણ વખત બોલીને વળી રાધાજી પાછાં બેભાન થઇ જાય છે. શ્રીકૃષ્ણના જવા માત્રથી રાધાજીની આ દશા હતી.